Mens der ventes på Forsvarets ammunitionsryddere tager Københavns Vestegns Politi kun mod telefonhenvendelser.

En kvinde fra Hvidovre indleverede tirsdag tre håndgranater i ekspeditionen hos Københavns Vestegns Politi.

- Der er tale om tre håndgranater i en plastikpose, og vi ved endnu ikke, om de er sprængfarlige, siger vagtchef Lars Guldborg, Københavns Vestegns Politi.

Ifølge vagtchefen er der sandsynligvis tale om håndgranater fra Anden Verdenskrig.

- Det plejer det at være, men vi ved det endnu ikke. Det skal vi have fagfolk til at vurdere, siger Lars Guldborg.

Derfor har politiet tilkaldt Forsvarets ammunitionsryddere (EOD) til at se på granaterne. Sprængstofeksperterne ventes at nå frem først på aftenen.

Potentielt farlige sager

På grund af indleveringen af de potentielt farlige sager har politikredsen måttet afspærre og lukke sin ekspedition på Birkelundsvej i Albertslund, indtil ammunitionsrydderne har været der.

Der er dog kun lukket for personlige henvendelser. Telefonerne vil blive besvaret som sædvanlig, understreger Lars Guldborg.

Først når ammunitionsrydderne har fjernet granaterne eller erklæret dem for ufarlige, kan ekspeditionen åbne igen for dem, der ønsker at møde op personligt hos politiet.